Múzeumok Őszi Fesztiválja – A világ csodái – Felfedezések kora!

**Tudományos találkozások, biciklis barangolások, felfedezések, interaktív élmények minden korosztálynak!** **Több mint** **1500 program közel 150 helyszínen, a budapesti múzeumoktól a vidéki tájházakig. A Múzeumok Őszi Fesztiválja idén szeptember 23. és november 10. között várja a látogatókat.**

A tavaszi Múzeumok Majálisa és a nyári Múzeumok Éjszakája után ősszel sem maradunk múzeumi nagyrendezvény nélkül! A Múzeumok Őszi Fesztiválja szervezője (Szabadtéri Néprajzi Múzeum – Múzeumi Oktatási és Módszertani Központ) idén is a tavalyihoz hasonló nagy érdeklődésre számít.

2019-es év több világot érintő áttörés évfordulója, amelynek gondolatiságához és céljaihoz a Múzeumok Őszi Fesztiválja kapcsolódik. A 2019-ben kialakított koncepcióval és jelmondattal: „A világ csodái – Felfedezések kora”), kívánunk megemlékezni elsősorban a Magellán vezette Föld körüli expedícióról, mely kereken 500 éve, 1519. szeptember 20-án indult útjára és tagjai végül elsőként hajózták körbe a világot, és az ipari forradalomról, mely mintegy 250 évvel ezelőtt, Nagy-Britanniában, majd Európa és Észak-Amerika egyes régióiban átfogó társadalmi, gazdasági és technológiai változásokat okozott. A kiemelt témával arra kívánjuk ösztönözni a hazai muzeális intézményeket, hogy színes fesztiválprogram kialakításával vegyenek részt európai kulturális örökségünk sokszínűségének és gazdagságának bemutatásában, megünneplésében, hiszen a múzeumokban, könyvtárakban és archívumokban őrzött és fenntartott gyűjtemények, az itt koncentrálódó tudás mind-mind tudásátadás és a tudástechnológia részét képezi.

Az évről-évre megújuló fesztiválmottó lehetőséget biztosít arra is, hogy a résztvevő múzeumok munkatársai vonzó, újszerű, esetenként a megszokottól eltérő programokat hirdessenek meg, és ezzel olyan korosztályokat, célcsoportokat is elérhessenek, akiknek aktív múzeumi részvétele az eddigiekben nem volt kiemelkedő.

A Fesztivál programjai tíz központi témakörhöz kapcsolódnak, melyek közül hét a nagyközönségnek, egy-egy a pedagógusoknak és óvodapedagógusoknak szól, egy pedig a szakmai programokat foglalja magában. A Múzeumok Őszi Fesztiválja kiemelt, **Tudományos találkozások a múzeumban** témájával, olyan programok felkarolására törekszik, melyek a természettudományos, technikai, ipari, gasztronómiai felfedezések és változások hatásait kívánják bemutatni múzeumi környezetben. A múzeumi terekben olyan workshopokra is lehetőséget kívánunk biztosítani, melyek tudományos felfedezések, kísérletek interaktív bemutatásával segítik a diákok számára a tananyag elsajátítását és a bevésődést.

A fesztivál egyik célkitűzése továbbra is, hogy erősítse a köznevelési intézmények és a muzeális intézmények közötti párbeszédet. A fenti mottó jegyében, valamint a korábbi három év gyakorlatát követve idén is a fesztivál kiemelt tematikái közé tartozik a **„A lámpás én vagyok” – Tanárok napja** és az **Óvodapedagógusok napja.** A múzeumok az idei Múzeumok Őszi Fesztiválja alatt is innovatív formában keresik a kapcsolódási pontokat, amellyel kimondottan a pedagógusokat kívánják megszólítani és beavatni az iskolán kívüli élményalapú oktatás számára lehetőségek tárházát kínáló múzeumi kínálatba. A **16+ Felfedezők nyomában** társas programjai középpontjába idén a felfedezők kerülnek Játékos megoldásokkal, kisérletekkel tarkított, meghökkentő társas interakciókkal és élményszerű tudásátadással szeretnénk a tinédzserek, fiatal felnőttek számára megkönnyíteni a egy-egy múltbeli innováció tudásanyagba való beillesztését.

A 2016-os év egyik újításaként az iskolai őszi szünet tartalmas eltöltésére is gondoltunk: az idei évben október 26. és november 3. között várja a **Múzeumi szünetelő** a vakációzókat, melyre a múzeumok különféle családi programokkal, táborokkal készülnek, a hasznos és aktív szabadidőeltöltés jegyében.

**Az Utazó múzeum** tematika kapcsán idén közel 50 alkalommal vállalkoznak a hazai múzeumok arra az áthidaló megoldásra, hogy a kultúrához való hozzáférést segítve elvigyék az oktatási intézményekbe – köztük a hátrányos helyzetű települések iskolásaiba is – múzeumpedagógiai foglalkozásaikat és demonstrációs tárgyaikat.

2019-ben is lehet kapcsolódni **Sétálj, gyalogolj, bringázz velünk!** programok biciklis és gyalogos kirándulásokkal járják körbe és fedezik fel a tágabb környezetünkben található kulturális helyszíneiket, építészeti gyöngyszemeiket, történelmi emlékeiket, növényvilágukat vagy éppen gasztronómiai különlegességeiket. A népszerű**Pincétől a padlásig** tematika programjai lehetőséget nyújtanak a színfalak mögé történő bepillantásra, amig a **Múzeumi Őszbúcsúztató** tematika programjai családi napokkal, múzeumi fesztiválokkal, kiállításokkal várja az érdeklődőket.

A Múzeumok Őszi Fesztiválja 2019-ben is gondolt a szakma és társszakma képviselőire, így őket, több mint 50 féle, kifejezetten nekik címzett, program várja, pl. **szakmai** konferenciák, ünnepélyes kiállításmegnyitók, vagy szakmai előadások formájában.

**XI. ORSZÁGOS MÚZEUMPEDAGÓGIAI KONFERENCIA**

2019. november 4-5-én „A játék csodái. Csodás játékok a múzeumban” címmel immár tizenegyedik alkalommal rendezzük meg az Országos Múzeumpedagógiai Konferenciát. A Múzeumok Őszi Fesztiválját lezáró országos szakmai rendezvénnyel is kapcsolódni kívánunk a rendezvénysorozat központi gondolatához („A világ csodái – Felfedezések kora!”).

A kétnapos szakmai konferenciával célunk előmozdítani, hogy együtt fedezzük fel a hazai muzeális intézmények által az eltérő generációk esetében alkalmazható játékos módszereket és játékos megoldásokat bevonó interpretációs eszközöket. A nyitóelőadásokkal, az előzetesen közzétett nyílt felhívásunkra beérkező múzeumi jó gyakorlatok bemutatásával, valamint kerekasztal-beszélgetéssel a játék tágan értelmezett fogalmát járjuk körül. Számba vesszük a kiállítások és múzeumpedagógiai foglalkozások, valamint a közönségrendezvények élénkítését szolgáló játékos módszereket, kísérleteket. Megkívánjuk válaszolni azt a kérdést is, hogy mikor indokolt, és mikor nem a játék, mint múzeumi, múzeumpedagógiai módszer alkalmazása. A 2018-ban elkezdett hagyományt folytatva a konferencián az aktuális évben Múzeumpedagógiai Nívódíjjal elismert múzeumpedagógiai fejlesztések is bemutatkoznak. Az eseményt a témához stílszerűen igazodva, Székesfehérváron a Szent István király Múzeum – Hetedhét Játékmúzeumban rendezzük meg.

A Nemzeti Kulturális Alap támogatásával megvalósuló rendezvény további programjairól a [www.oszifesztival.hu](http://www.oszifesztival.hu) weboldalon vagy a fesztivál Facebook oldalán tájékozódhatnak bővebben.